text: Forskning i hunde på plejehjem
  22 november 2010 kl. 10.01
  Beboerne på Plejecenter Bakkegården i Vejle deltager i et forskningsprojekt om hunde på plejehjem.
  Spørgsmålet er, om hunde har en positiv effekt på ældre og dementes velbefindende.
  Tryg Fonden har oprettet en besøgstjeneste med hundeejere i Vejle, Kerteminde og Næstved.
  Inger-Margrethe Lundgaard er blandt de første besøgsvenner, og hun besøgte i dag Plejecenter Bakkegården i Vejle sammen med hunden Sitrus.
  Besøgstjenesten skal følges af forskere i tre år.
  Især i USA er der høstet gode erfaringer med hunde som terapeutisk behandling og aktiveringstilbud på plejecentre.
  Men både i udlandet og Danmark mangler der ordentlig dokumentation for resultaterne.
  
  Sammenlignes med robot
  De ældres reaktion på hundene sammenlignes med en kontrolgruppe, der får kontakt med en robotsæl og en almindelig bamse.
  Hypotesen er, at hundebesøg har en større effekt end robotsælen, som igen har en større effekt end bamsen.
  En række forskere til tilknyttet projektet.
  Fra Det Jordbrugsvideskabelige Fakultet ved Århus Universitet er det seniorforsker Karen Thodberg, cand. scient. og ph.d., samt forsker Janne Winter Christensen, cand. scient., lic. og ph.d.
  Professor i klinisk psykiatri Poul Videbech, der er ledende overlæge, dr. med. ved Center for Psykiatrisk Forskning på Århus Universitetshospital i Risskov er vejleder for undersøgelserne af de ældre beboeres mentale velbefindende og effekten af forsøget på de psykiske forhold.
  Projektets hjemmeside.
  